

 Molėtų rajono savivaldybės tarybos

 2023 m. vasario d. sprendimu Nr. B1-

MOLĖTŲ R. KIJĖLIŲ SPECIALIOJO UGDYMO CENTRO

2022 METŲ VEIKLOS ATASKAITA

Molėtų r. Kijėlių specialiojo ugdymo centro (toliau-centro) veikla 2022 metais buvo organizuojama vadovaujantis švietimo įstaigos nuostatais, darbo tvarkos taisyklėmis, strateginiu planu, ugdymo planais ir kitais mokyklos veiklą reglamentuojančiais teisės aktais bei vidaus dokumentais Pasirinktos 2022 m. prioritetinės kryptys. Pagrindinė veiklos kryptys 2022 metais:

1. visapusiško ugdymo (-si) galimybių mokinio asmeninei mokymosi sėkmei kūrimas;
2. mokymo (si) ir pagalbos, didelių ir labai didelių specialiųjų ugdymosi poreikių vaikų ugdymui (-si), tobulinimas;
3. naujų mokymosi strategijų, neformaliojo ugdymo formų teikimo diegimas įvairiapusių raidos sutrikimą turintiems vaikams;
4. efektyvių pagalbos būdų didelių ir labai didelių specialiųjų ugdymosi poreikių vaikų tėvams (globėjams, rūpintojams) ir dirbantiems specialistams diegimas.

 Nustatyti tikslai ir uždaviniai buvo orientuoti į mokymo(si) ir elgesio strategijų taikymą kiekvieno mokinio pažangai; universalaus dizaino priemonių ugdymui(si) diegimą. Skiriamas dėmesys ne tik įgimties ir įgytiems sutrikimams, bet ir socialinės atskirties dėl nepalankių aplinkos veiksnių prevencijai, Pozityvaus elgesio palaikymo ir intervencijos sistemos diegimui įvairiapusių raidos sutrikimų turintiems mokiniams;

 2022-01-20 duomenimis buvo centre ugdomi 20 didelių ir labai didelių specialiųjų poreikių mokiniai, 2022-09-01 duomenimis - 22 didelių ir labai didelių specialiųjų poreikių mokiniai. Pagal pradinio, pagrindinio ugdymo programas 4 lavinamųjų klasių komplektuose mokėsi mokiniai, turintys intelekto sutrikimą ir kompleksinę negalią, iš jų 27,2 (proc.) mokinių turintys įvairiapusių raidos sutrikimų. Pradinio ir pagrindinio individualizuotas ugdymo programas įgyvendino lavinamųjų klasių mokytojai (4), auklėtojai (3) ir švietimo pagalbos specialistai: logopedė, psichologė, judesio korekcijos mokytoja (1,66). Specialiąją pagalbą mokiniams teikė 4 pedagogų padėjėjos. Ataskaitiniais metais, įgyvendinant užsibrėžtus siekius, buvo individualizuotos ir vykdomos mokymo ir pagalbos kiekvienam mokiniui programos, kuriose numatytas mokamųjų dalykų/sričių, specialiųjų veiklų, pamokų, pratybų, pagalbos mokiniui skaičius, numatyti individualizuoti mokymosi pažangos siekiai, paskirti atsakingi asmenys, suplanuotas laikas joms įgyvendinti . Mokiniams organizuotos pavėžėjimo ir maitinimo paslaugos.

 Visus metus teikta švietimo pagalba specialiųjų ugdymosi poreikių turintiems mokiniams pagal esamą poreikį, turimus sutrikimus ar negalias. Logopedo pagalba teikta 22-iems mokiniams, turintiems kalbos ir komunikacijos sutrikimų; Psichologinė pagalba teikta 7-iems mokiniams, Individualios gydomosios kūno kultūros pamokos skirtos 5 mokiniams, turintiems vidutinių ir sunkių judesio ir padėties sutrikimų; Centro mokiniams be privalomųjų pamokų buvo vedamos specialiosios pamokos, skirtos įgimtiems ar įgytiems sutrikimams kompensuoti, padedančios įveikti mokymosi sunkumus pradinių ir jaunesniojo amžiaus mokiniams jų skirta 140 valandų per metus: Socialinei įtraukčiai formuoti, Sensorinėms problemoms spręsti, Dienotvarkei rengti ir jos laikymosi įgūdžiams formuoti bei Mobilumo lavinimo individualioms pratyboms. Vyresnėse klasėse skirta 148 specialiosios pamokos: Regos lavinimui, Klausos lavinimui, Komunikacinių gebėjimų ugdymui ir Pažintinių gebėjimų ugdymui.

Ataskaitiniais metai SUP mokiniams buvo organizuotos Patirtinio mokymo pamokos, užsiėmimai netradicinėse erdvėse – lauko klasėse, edukacinėse išvykose, integruotose pamokose, stovyklose.  Patirtinis mokymas buvo integruojamas į ugdymo procesą. Didelių ir labai didelių specialiųjų poreikių mokiniai daug keliavo, dalyvaudami edukacinėse pažintinėse ekskursijose, ne tik Lietuvoje, bet ir kaimyninėje šalyje Latvijoje. Šioms veikloms įgyvendinti reikėjo atlikti nemažai paruošiamųjų darbų, suplanuoti veiklas, parengti dokumentus, atlikti pirkimus. Tačiau šių veiklų sėkmingas įgyvendinimas ne tik sudarė palankias sąlygas neįgaliems vaikams mokytis, aktyviai dalyvauti visuomenės gyvenime, bet ir pagerino jų įtrauktį ir išugdė naujas socialines kompetencijas. Molėtų miesto centre tradiciškai organizuotoje Kaziuko mugėje – šventėje, kurios metu amatininkai pardavinėja savo kurtus ir pagamintus dirbinius,   vykusioje 2022 metų kovo 4 dieną Molėtų Jaunimo aikštėje, centro mokiniai kartu su bendraamžiais iš Visagino „Verdenės“ gimnazijos lavinamųjų klasių pasijuto tikrais prekybininkais, nes turėjo galimybę prekiauti savo kruopščiai padarytais gaminiais. Mokinių darbeliai džiugino mugės lankytojų akis, o norintys galėjo įsigyti įvairių rankų darbo kūrinių bei suvenyrų. Surinktas lėšas mokiniai nusprendė paaukoti Ukrainos tautai. Surinktos lėšos 102 eurai pervesti humanitarinei pagalbai „Mūsų širdys ir rankos - Ukrainai!“ VšĮ „Geros valios projektai“. Tokiu neįprastu būdu mokiniai mokėsi finansinio raštingumo pagrindų, ugdėsi esmines žmogaus vertybes: meilę artimui, atjautą, pasiaukojimą. 2022 m. gegužės 5 dieną Zarasų rajone  Šlyninkos kaime, Šlyninkos vandens malūne   įvyko Visagino, Molėtų ir Dagdos projekto ,,SEE ME‘‘ partnerių susitikimas, kur mokiniai kartu su savo mokytojomis dalyvavo  edukacinėje programoje „Duonos kelias“. Gegužės 12 dieną Molėtų  rajone Dubingių žirgyne mokinių grupė dalyvavo Dubingių žirgyno  edukacinėje – pažintinėje programoje. Mokiniai lankėsi ,,Mini Zoo“, kur auginami įvairiausi gyvūnai.  Išvykos dalyviai apžiūrėję unikalią arklidę, vaikai turėjo galimybę manieže pajodinėti žirgais. Gegužės 21 d. mokiniams iš nepalankios SEK aplinkos buvo organizuota išvyka į Lietuvos Jūrų muziejų ir delfinariumą, kur dalyvavo edukacinėje programoje „Jūros pasaulio tyrinėtojai“ skirtoje intelekto ir (ar) raidos sutrikimus turintiems vaikams bei lankėsi delfinų pasirodyme. 2022 m. birželio 2 dieną ugdytiniai dalyvavo edukacinėse programose ir pažintinėje ekskursijoje Kraslavos savivaldybėje (Latvija)   po grafo Pliaterio pilį ir jos apylinkes. Pilies komplekse „Amatų namuose“ vyko molio ir Latgalos kulinarinio paveldo edukacijos. 2022 m. birželio 14 dieną  Kraslavos savivaldybėje, Preili  ugdytiniai dalyvavo  edukacinėje programoje „Kačių ferma“.  Patirtinio mokymo(si) pagrindu buvo grindžiamos SUP mokinių refleksijos ir emocijos, o ne kitų „primesta“ tikrovė, todėl patirtinis mokymas(is) nėra mokymas(is) apie objektyvius, iš anksto teoriškai įtvirtintus dalykus, kurie ugdytiniams sunkiau suprantami. Todėl centre aktyviai ir originaliai paminėtos ir įvairios tarptautinės dienos - Dauno sutrikimą turinčių žmonių supratimo diena „Saulyčių diena“ (2022-03-21), Autizmo supratimo diena „Lietaus vaikų ir Juoko šventė“ (2022-04-01), Žmonių su negalia dienai (2022-12-04) surengta mokinių keramikos darbelių paroda “ Spalvingoji keramika“ Videniškių bibliotekoje. 1,2-4, 6-7, 9-10 jungtinėse lavinamosiose ir 8 lavinamojoje klasėje parengti ir vykdyti pamokų, užsiėmimų ciklai: „Teatro savaitė“, „Draugaukime“ (A.Janulionienė), „Tyrinėju kiemo fauna“ (L. Rupeikienė), „Be patyčių“ (I. Šilinskienė), „Sveikas maistas“ (L.Kazlauskienė), „Draugiškas ekranas“ (G.Stumbrys). Tuo pačiu pat organizuoti tradiciniai renginiai bendruomenei: kalendorinių švenčių (Šv. Kalėdų, Šv. Velykų švenčių, Šeimos diena) progomis, valstybinių švenčių (Sausio 13 d., Vasario 16 d. Kovo-11 d.) minėjimai progomis. Pamokos buvo paįvairinamos ir kitų įdomesnių tarptautinių dienų minėjimais - Sportinių kelnių, Spragėsių, Lygiadienių ir kt.

Lietuvos mokinių liaudies dailės konkurse "Sidabro vainikėlis IX", 9-14 m. amžiaus grupėje, Molėtų r., Kijėlių specialaus ugdymo centro ugdytinio Arno Klimo keramikos darbeliai buvo įvertinti PIRMA vieta. Padėkas už dalyvavimą gavo Gabrielė Gvozdaitė ir Arnas Klimas. Arno darbeliai keliavo į Zyplių dvarą kur buvo eksponuojami su kitais konkurso dalyviais. Finalinis konkursinės parodos turas vyko birželio 1- ąją.

Utenos r. savivaldybės visuomenės sveikatos biuro - konkurse ,,Stebuklinga spalvų galia“ mokinių Gabrielės Gvozdaitės (mokyt. A.Janulionienė) ir Luko Bernadišiaus darbai (mokyt. L. Kazlauskienė) pateko tarp nugalėtojų.

 2022-splaio 26 d. IX muzikos festivalyje ,,Meno sūkurys“, kuris vyko Panevėžyje, susirinko virš 30 kolektyvų iš visos Lietuvos. Centro mokiniai šį kartą atliko muzikinę kompoziciją ,,Virėjo daina" ( teatrinės raiškos studija „Dėlionė“ vad. A. Janulionienė) ir šokio kompoziciją ,,Draugų kelionė" ( šokio studija vad. L.Rupeikienė).

 Teatro studijos ir Šokių studijų nuotoliniai pasirodymai įvertinti diplomais, padėkomis: respublikiniame festivalyje „Meno sūkurys “ Panevėžio „Šviesos“ SUC festivalyje „Širdys vilčiai plaka“ įvertintas teatro studijos „Dėlionė“ pasirodymas (vad. A. Janulionienė) ir Šokio ir judesio studijos pasirodymas (vad. L. Rupeikienė);

 Mokytojų, auklėtojų, kitų švietimo pagalbos mokiniui specialistų kompetencijos ugdytos per patirtinį mokymąsi, kolegialų bendradarbiavimą, projektines veiklas, nuotoliniuose seminaruose ir mokymuose. Dalintasi patirtimi ir bendradarbiauta šalies ir rajono mokytojų, specialiųjų pedagogų, logopedų metodiniuose pasitarimuose, taip pat ir su kitų mokyklų atstovais, projektų ir įstaigos partneriais. PEPIS specialistų komanda mokymuose gerino savo kompetencijas ne rečiau kaip kartą per mėnesį. Sausio 7 d. centre buvo organizuoti mokymai aptarnaujančiam personalui (padėjėjoms, vairuotojoms, valytojai ir kt.) „Pozityvaus elgesio diegimas ugdymo centro mokiniams“. Pedagogai dalinosi savo gerąją patirtimi apie taikomas mokymosi strategijas metodinėje dienoje Lietuvos aklųjų ir silpnaregių ugdymo centre su kolegomis iš Sutrikusios raidos vaikų konsultavimo skyriaus, Vilniaus „Atgajos“ specialiosios mokyklos, Kauno Kovo 11-osios gimnazijos, Klaipėdos r. Dovilų pagrindinės mokyklos, Tauragės Jovarų pagrindinės mokyklos. Metodinėje dienoje (2022-11-03) su rajono mokytojais, švietimo pagalbos specialistais Kijėlių specialiajame ugdymo centre pranešimus aktualiomis įtraukiojo ugdymo temomis skaitė centro specialistai: “Ugdymo individualizavimas ir naujos elgesio intervencijos (PEPIS) ugdymo centre“ (A. Jakovlevienė), „Kada mokytojui prireikia tyrėjo-detektyvo gebėjimų ir tikimybių žemėlapio? 10 dalykų, kuriuos būtina žinoti, dirbant su ASS turinčiais vaikais.“ (R. Vidžiūnienė) „ Praktiniai aspektai kaip sužadinti, skatinti, motyvuoti ir įtraukti mokinį, turintį didelių ir labai didelių SUP“ (A. Janulionienė). Vyko specialistų ir bendrojo ugdymo įstaigų mokytojų, specialistų diskusija apie ugdymo formas, metodus ir priemones SUP mokinių ugdymui.

Vadybiniai siekiai 2022 m. buvo orientuoti į įstaigos siekį tapti inovatyvia, pokyčių siekiančia, naujas mokymo (-si) strategijas kiekvienam mokiniui taikančia, aktyviai projektinėse veiklose dalyvaujančia švietimo įstaiga. Diegiant trijų pakopų Pozityvaus elgesio palaikymo ir intervencijos sistemą (PEPIS), skirtą ugdymo įstaigos sistemos pokyčiams, turintiems įtakos mokinių pasiekimams, LSUC Sutrikusios raidos vaiko konsultavimo skyriaus specialistai centre atliko 2022 metais pirminį SET mokyklos vertinimą. Centro komanda vykdė grupės mokinių funkcinį elgesio vertinimą, įgyvendino visus pirmojo ir antrojo lygio prevencinio modelio uždavinius, įvykdė universalias (skirtas visiems centro mokiniams) ir taikė tikslines intervencijas (grupei autistiškų mokinių) bei reguliariai (ne rečiau kaip 1 kartą per 2 mėn.) mokėsi bei dalijosi įgyta patirtimi su kitų Lietuvos PEPIS mokyklų komandomis.

Sėkmingai įgyvendintas 2014–2020 m. Interreg V-A Latvijos ir Lietuvos bendradarbiavimo per sieną programos  tarptautinis projektas „Socialinių paslaugų įvairovės plėtra bei jų kokybės gerinimas Lietuvos ir Latvijos specialiųjų poreikių vaikams“(„Quality improvement and diversity development of social services for Lithuanian and Latvian children with special needs /“SEE ME”/LLI-436).  Projekto veiklos ir infrastruktūra leido pagerinti socialinės švietimo infrastruktūros prieinamumą ir efektyvumą Molėtų r. Kijėlių specialiajame ugdymo centre. 2022 metais buvo baigta testuoti trečioji mokymo programa „Jaunieji gamtos tyrinėtojai“(vad. S.Žigelienė). Joje ugdytiniai mokėsi praktinių įgūdžių:  pasėti  sėklytes į paruoštus indelius, užaugintus daigelius išpikuoti į šiltnamį, juos palaistyti, bei vykdyti jų priežiūra visą auginimo laikotarpį. Kartu su parteriais iš Visagino „Verdenės“ gimnazijos ir Aleksandravo specialiosios mokyklos (Dagda, Latvija) SUP mokiniams surengtos 4 edukacinės išvykos ir 2 stovyklos  mokiniams (Molėtų rajone ir Kraslavos sav., Latvijoje). Kiekviena diena stovyklose buvo įspūdinga su savo kruopščiai parengtomis, skirtingomis edukacijomis, pramogomis, ekskursijomis ir puikia nuotaika. Stovykla Molėtų rajone vyko nuo 2022-06-26 iki 2022-07-01 „Luokesų dvare“ (stovyklos vadovė I.Kiškienė), joje dalyvavo 3 grupės SUP mokinių kartu su mokytojais (centro ir projekto partnerių). Kita grupė mokinių dalyvavo projekto partnerių stovykloje Dagdoje (Latvija) nuo 2022-07-04 iki 2022-07-09 Projekto SEE ME Nr. LLI-436 metu sukurta nauja infrastruktūra įveiklinta. Lauko klasėse: Kūrybiškumo kupole surengta 12 NVŠ veiklų, Kupolas augalininkystei naudotas naujos neformaliojo švietimo programai testuoti. Sensomotoriniame kambaryje pravesta 148 specialiosios pamokos. „Šeimos“ klube, kuriame susibūrę tėvai sprendė jiems aktualias problemas, gavo kvalifikuotą psichologinę pagalbą (psichologė R. Vidžiūnienė), individualias konsultacijas ir emocinį pastiprinimą, buvo ugdomi jų socialiniai gebėjimai, stiprinamas psichologinis atsparumas trijose mokymo programose, kurios vyko ne tik centre, bet ir Dagdoje (Latvija), Visagine. 2022 m. liepos 14 d. Visagine, dalyvaujant visų partnerių  ir savivaldybių atstovams, socialiniams partneriams, veiklos rezultatai buvo aptarti tarptautinėje konferencijoje  ,,SEE ME“: sėkmės, iššūkiai ir atradimai”. Ataskaitiniais metais šio projekto vykdymui iš ES ERPF ir kitų finansavimo šaltinių įsisavinta lėšų - 27 897,52 eur.

2022 metais centro išlaikymui skirtos lėšos naudotos racionaliai ir taupiai, sprendimai dėl jų naudojimo derinti su savivaldos institucijomis, bendruomene, steigėju, projektų koordinatoriais ir partneriais. Iš MK ir Z finansavimo šaltinių įsigyta informacinių technologijų priemonių už 1789,03 eurų: spausdintuvo kasetė (53,24 eur), EDUKO licencija (208,00 eur),spausdintuvo kasetė (50,00 eur), projektoriaus lemputė(103,71 eur ), 4 vnt. planšetinių kompiuterių (865,88 eur), toneris ir kaitinimo mazgas (508,2 eur). Iš MK finansavimo šaltinio įsigyta mokymo priemonių už (600,00 eurų), papildomai iš tikslinės dotacijos H įsigyta baldų – sofa pradinei klasei, 11 vnt. kėdžių - už 798,62 eurų ir mokymo priemonių- knygų, žaislų, žaidimų, medžiagų - už 1789, 03 eurų.

2022 m. gauta VMI GPM paramos lėšų suma – 260,72 Eur.

2022 metus VMI GPM paramos lėšų panaudota - 229,17 Eur. Panaudota mokinių kalėdinėms dovanėlėms (22 vnt.) už 172,49 Eur, prisidėta lėšomis įsigyjant baldus - kėdes 1-2 lavinamojoje klasėje- 28,64 Eur., įsigyti kiti reikalingi reikmenys kalėdinės eglės dekoravimui (viela, plėvelė, spaustukai ir kt.) - 28,04 Eur.

Kitais metais būtina tęsti pradėtus darbus, siekiant kiekvieno vaiko asmeninės pažangos, kuriant ir taikant savitą mokinių skatinimo sistemą, kurioje bus numatytos motyvuojančios priemonės ir algoritmai, tinkamo elgesio paskatinimui ir atsakui į nepageidaujamą elgesį, puoselėjamos tradicinės vertybės, orientuotos į asmens saviraišką ir vertę, bei bendruomenės narių tarpusavio darną.

 Šiuo metu centre reikalingas pastato sanitarinių mazgų (WC patalpų ir įrangos, dušo patalpų ir įrangos) remontas, nes aptrupėjusios sienų plytelės kai kuriose vietose yra atšokę nuo sienos, dušas nepatogus naudoti, norint padėti vaikui apsitarnauti, klozetai nusidėvėję.

Mokinių tėvams, ypač dirbantiems, išlieka aktuali problema – mokinių užimtumas vasaros atostogų metu, kadangi moksleiviams atostogos yra ilgesnės, nei jų pačių, todėl yra didelis poreikis tokiai veiklai kaip dienos stovyklos ar kitos stovyklos SUP mokiniams. Ugdymo centre šiuo metu nėra darbuotojų, kurie imtųsi iniciatyvos vykdyti ar inicijuoti šias veiklas savo atostogų metu.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Direktorė Asta Jakovlevienė